ส่วนที่ 1

ข้อมูลสรุป (Executive Summary)

สรุปภาพรวมของบริษัทและบริษัทย่อย

บริษัท ปริญสิริ จำกัด (มหาชน) จดทะเบียนจัดตั้งบริษัทเมื่อวันที่ 23 กุมภาพันธ์ 2543 ณ สิ้นปี
2550 บริษัทมีทุนจดทะเบียน 1,340 ล้านบาท และมีทุนชำระแล้ว 1,005 ล้านบาท
โดยเป็นหุ้นสามัญจำนวน 1,005 ล้านหุ้น มูลค่าที่ตราไว้หุ้นละ 1 บาท
บริษัทประกอบธุรกิจพัฒนาอสังหาริมทรัพย์ ประเภทหมู่บ้านจัดสรร และประเภทอาคารชุดพักอาศัย
ซึ่งบริษัทจะเป็นผู้พัฒนาโครงการและเป็นเจ้าของโครงการ บริษัทได้รับรางวัลการออกแบบบ้านดีเด่น
“Awards of Merit” ในปี 2544 และปี 2547 จากงาน PCBC (Pacific Coast Builders
Conference) ประเทศสหรัฐอเมริกา อีกทั้งยังได้รับรางวัลชมเชย “บ้านจัดสรรอนุรักษ์พลังงาน ปี
2550” จากกรมพัฒนาพลังงานทดแทนและอนุรักษ์พลังงาน กระทรวงพลังงาน ในปี 2550
โดยเน้นการพัฒนาอสังหาริมทรัพย์ภายใต้แนวความคิด “เสน่ห์ของบ้าน...ที่เป็นมิตรกับธรรมชาติ”
ในปี 2550 บริษัทมีรายได้จากการขายอสังหาริมทรัพย์ประเภทหมู่บ้านจัดสรร จำนวน 2,523.84
บาท ทั้งนี้ในปีเดียวกันบริษัทไม่มีรายได้จากการขายอสังหาริมทรัพย์ประเภทอาคารชุดพักอาศัย
เนื่องจากบริษัทเริ่มเปิดขายโครงการอาคารชุดพักอาศัยใหม่และอยู่ในระหว่างการดำเนินงานก่อสร้างจำนวน
4 โครงการ ได้แก่ เดอะคอมพลีท นราธิวาส, เดอะคอมพลีท ราชปรารภ, เดอะพัลซ์ พหลโยธิน
37 และ สมาร์ทคอนโด พระราม 2
ปัจจุบันถือได้ว่าบริษัทเป็นผู้พัฒนาอสังหาริมทรัพย์ที่ได้รับการยอมรับ
และความไว้วางใจจากผู้บริโภคเป็นอย่างมากภายใต้แบรนด์ “ปริญสิริ”
โดยบริษัทมีการถือหุ้นในบริษัทย่อย 3 แห่ง ได้แก่

(1) บริษัท ปริญเวนเจอร์ จำกัด ประกอบธุรกิจพัฒนาอสังหาริมทรัพย์ ประเภทหมู่บ้านจัดสรร
เป็นการร่วมทุนกันระหว่างบริษัท กับ บริษัท ยูนิเวนเจอร์ จำกัด (มหาชน)
ทั้งนี้การดำเนินงานมีนโยบายที่แยกกันอย่างชัดเจน
ซึ่งในส่วนที่ดินที่นำมาพัฒนาโครงการของนั้นจะมากจากบริษัท ยูนิเวนเจอร์ จำกัด (มหาชน)
เป็นผู้จัดหาและนำมาเสนอเพื่อตัดสินใจในการซื้อที่ดินร่วมกัน
อีกทั้งจะใช้ชื่อของโครงการในแต่ละผลิตภัณฑ์ที่ต่างกันกับโครงการของบริษัท
บริษัทถือหุ้นในสัดส่วนร้อยละ 51.00 ของทุนจดทะเบียนชำระแล้ว

(2) บริษัท โกร โยธา กรุ๊ป จำกัด “บริษัทย่อย” ประกอบธุรกิจรับเหมาก่อสร้าง
และจำหน่ายวัสดุก่อสร้าง ให้กับบริษัทและผู้รับเหมาก่อสร้างของบริษัทเป็นส่วนใหญ่ ในปี 2550
มีสัดส่วนรายได้จากการจำหน่ายวัสดุก่อสร้าง และจากการรับเหมาก่อสร้าง ประมาณร้อยละ 81.11
และร้อยละ 18.57 ตามลำดับ บริษัทถือหุ้นในสัดส่วนร้อยละ 99.99 ของทุนจดทะเบียนชำระแล้ว

(3) บริษัท ซีเอ็น เอสพีอาร์ (ประเทศไทย) จำกัด “บริษัทย่อย”
ประกอบธุรกิจค้าและให้เช่าอสังหาริมทรัพย์ โดยส่วนใหญ่เป็นอสังหาริมทรัพย์ประเภทที่ดิน
และจัดตั้งขึ้นเมื่อวันที่ 15 มิถุนายน 2550 โดยในปี 2550 บริษัท ซีเอ็น เอสพีอาร์ (ประเทศไทย)
จำกัด ยังไม่มีรายได้จากการดำเนินธุรกิจ บริษัทถือหุ้นในสัดส่วนร้อยละ 99.97
ของทุนจดทะเบียนชำระแล้ว

ผลิตภัณฑ์ของบริษัท แบ่งออกได้อีกดังนี้

(1) ประเภทหมู่บ้านจัดสรร ซึ่งแบ่งออกเป็นแต่ละเฉพาะตัวผลิตภัณฑ์และกลุ่มเป้าหมายแต่ละกลุ่ม
โดยจะใช้ชื่อโครงการที่แตกต่างกันออกไป และสามารถแบ่งออกได้อีกดังนี้

(1.1) บ้านเดี่ยว (Single Detached Home)

(1.1.1) บ้านเดี่ยวตลาดบน ใช้ชื่อโครงการสิริทาวารา ระดับราคาประมาณ 7.00 ล้านบาทขึ้นไป
โดยเป็นกลุ่มลูกค้าที่มีรายได้สูง

(1.1.2) บ้านเดี่ยวตลาดกลาง ใช้ชื่อโครงการปริญญดา ระดับราคาประมาณ 3.00 - 7.00
ล้านบาท โดยเป็นกลุ่มลูกค้าที่มีรายได้ค่อนข้างสูง

(1.2) บ้านแฝด (Semi Detached Home) ใช้ชื่อโครงการปริญญดา ไลท์ ระดับราคาประมาณ
2.00 – 4.00 ล้านบาท โดยเป็นกลุ่มลูกค้าที่มีรายได้ปานกลาง

(1.3) ทาวน์เฮ้าส์และโฮมออฟฟิศ (Town House & Home Office)

(1.3.1) ทาวน์เฮ้าส์ 3 ชั้น ใช้ชื่อโครงการปริญลักษณ์ ระดับราคาประมาณ 1.50 – 3.00
ล้านบาท โดยเป็นกลุ่มลูกค้าที่มีรายได้ปานกลาง

(1.3.2) ทาวน์เฮ้าส์ 2 ชั้น ใช้ชื่อโครงการปริญลักษณ์ ไลท์ ระดับราคาประมาณ 1.0 – 2.50
ล้านบาท โดยเป็นกลุ่มลูกค้าที่มีรายได้ปานกลาง

(1.3.3) โฮมออฟฟิศ ใช้ชื่อโครงการปริญลักษณ์ และปริญลักษณ์ ไลท์ ระดับราคาประมาณ 2.00 –
4.00 ล้านบาท โดยเป็นกลุ่มลูกค้าที่มีรายได้ปานกลาง

(2) ประเภทอาคารชุดพักอาศัย (Condominium)
ซึ่งแบ่งออกเป็นแต่ละเฉพาะตัวผลิตภัณฑ์และกลุ่มเป้าหมายแต่ละกลุ่ม
โดยจะใช้ชื่อโครงการที่แตกต่างกันออกไป และสามารถแบ่งออกได้อีกดังนี้

(2.1) อาคารชุดพักอาศัยประเภทระดับความสูงของอาคารไม่เกิน 9 ชั้น (Low Rise)

(2.1.1) ใช้ชื่อโครงการเดอะพัลซ์ ระดับราคาประมาณ 1.29 – 3.60 ล้านบาท
กลุ่มลูกค้าที่มีรายได้ปานกลาง ถึงรายได้ค่อนข้างสูง

(2.1.2) ใช้ชื่อโครงการสมาร์ทคอนโด ระดับราคาประมาณ 0.69 - 1.00 ล้านบาท
กลุ่มลูกค้าที่มีรายได้ปานกลาง

(2.2) อาคารชุดพักอาศัยประเภทระดับความสูงของอาคารเกิน 9 ชั้น (High Rise)
ใช้ชื่อโครงการเดอะคอมพลีท ระดับราคาประมาณ 1.79 – 12.00 ล้านบาท
กลุ่มลูกค้าที่มีรายได้ปานกลาง ถึงรายได้ค่อนข้างสูง

เป้าหมายในการดำเนินธุรกิจของบริษัท
บริษัทมุ่งเน้นความเป็นหนึ่งในผู้นำด้านพัฒนาอสังหาริมทรัพย์ไทย
รวมทั้งการได้การยอมรับและความไว้วางใจจากผู้บริโภคภายใต้ตราสินค้า “ปริญสิริ”
และมีเป้าหมายในการขยายโครงการในอนาคตที่ยังคงเน้นการพัฒนาโครงการประเภทหมู่บ้านจัดสรร
และโครงการประเภทอาคารชุดพักอาศัย
บริษัทตั้งเป้าหมายการจัดซื้อที่ดินและนำมาพัฒนาโครงการใหม่ ๆ ประมาณปีละ 8 – 12 โครงการ
ซึ่งในปี 2550 บริษัทได้จัดซื้อที่ดินทั้งสิ้นจำนวน 10 โครงการ
ในด้านการตลาดบริษัทมีเป้าหมายที่จะสร้างการรับรู้ในตราสินค้า “ปริญสิริ” ให้มากขึ้น

ในปี 2550 บริษัทและบริษัทย่อยเปิดขายโครงการใหม่ทั้งสิ้น 11 โครงการ
ทำให้มีโครงการที่เปิดขายอยู่ทั้งสิ้น ณ วันที่ 31 ธันวาคม 2550 จำนวน 23 โครงการ
โดยมีมูลค่าโครงการที่รวมเฉพาะผลิตภัณฑ์ที่บริษัทมีไว้จำหน่ายในปี 2550 จำนวน 12,350.02
ล้านบาท และมีมูลค่าซื้อขายที่ได้ทำสัญญาแล้วในปี 2550 ทั้งสิ้น 6,671.97 ล้านบาท คิดเป็นร้อยละ
54.02 ของมูลค่าโครงการที่รวมเฉพาะผลิตภัณฑ์ที่บริษัทมีไว้จำหน่าย
อีกทั้งมีโครงการที่อยู่ระหว่างการก่อสร้างและมีกำหนดเวลาจะเปิดขายในปี 2551
ซึ่งมีโครงการทั้งสิ้น 13 โครงการ โดยมีจำนวน 4,508 ยูนิต คิดเป็นมูลค่ารวมประมาณ
10,907.90 ล้านบาท

สรุปฐานะทางการเงินและผลการดำเนินงาน

(หน่วย : ล้านบาท)

  -------------------------- -------------- -------------- --------------
  รายละเอียด                  ปี 2548         ปี 2549         ปี 2550

  รายได้รวม                   2,325.34       2,960.52       2,611.24

  ต้นทุนขาย                    1,612.19       2,001.62       1,989.93

  กำไรสุทธิ                    304.75         447.80         77.98

  สินทรัพย์รวม                  3,196.99       4,395.97       5,848.52

  หนี้สินรวม                    1,748.09       2,589.84       3,620.93

  ส่วนของผู้ถือหุ้นรวม             1,448.91       1,806.13       2,227.58

  อัตราส่วนกำไรขั้นต้น (%)        30.28          32.12          23.03

  อัตราส่วนกำไรสุทธิ (%)         13.11          15.13          2.99

  มูลค่าตามบัญชีต่อหุ้น (บาทต่อหุ้น)   2.68           2.70           2.49

  กำไรสุทธิต่อหุ้น (บาทต่อหุ้น)      0.56           0.67           0.09
  -------------------------- -------------- -------------- --------------

รายได้หลักของบริษัทบริษัทและบริษัทย่อยมาจากรายได้จากการขายอสังหาริมทรัพย์
ประเภทหมู่บ้านจัดสรร และประเภทอาคารชุดพักอาศัย ประมาณร้อยละ 96.00 – 97.00
ของรายได้รวม โดยรายได้จากการขายอสังหาริมทรัพย์ในปี 2549 เพิ่มขึ้นเนื่องจาก
อุตสาหกรรมพัฒนาอสังหาริมทรัพย์ของภาคที่อยู่อาศัย
มีการเติบโตมาอย่างต่อเนื่องแม้ในช่วงดังกล่าวจะมีปัจจัยต่าง ๆ
เข้ามากระทบต่ออุตสาหกรรมพัฒนาอสังหาริมทรัพย์ก็ตาม
ซึ่งก็น่าจะเป็นการส่งผลมาจากความต้องการที่อยู่อาศัยของผู้บริโภค ที่ยังมีอยู่ในปริมาณที่ค่อนข้างสูง
ประกอบกับบริษัทและบริษัทย่อยมีการเปิดขายโครงการเพิ่มขึ้นและมีมูลค่าเพิ่มขึ้นทุกปี
อีกทั้งบริษัทมีการพัฒนาการออกแบบผลิตภัณฑ์และควบคุมคุณภาพของผลิตภัณฑ์อย่างต่อเนื่อง
เพื่อให้สามารถตอบสนองความต้องการของผู้บริโภค
โดยเน้นรูปแบบที่ตอบสนองประโยชน์การใช้สอยของที่อยู่อาศัย ความทันสมัย คุณภาพ และมาตรฐาน
จนได้รับการยอมรับและความเชื่อมั่นจากลูกค้า สำหรับการรับรู้รายได้ของบริษัทที่ลดลงในปี 2550
นั้นเนื่องจากภาวะทางการเมืองที่มีการเปลี่ยนแปลงอย่างรุนแรง การชะลอตัวของเศรษฐกิจ
ปัญหาราคาน้ำมันและอัตราดอกเบี้ยที่ปรับตัวสูงขึ้น ทำให้ผู้บริโภคระมัดระวังและชะลอการใช้จ่ายด้วย
ซึ่งส่งผลต่อภาวะตลาดอสังหาริมทรัพย์โดยรวมชะลอตัวลง
ประกอบกับการเข้มงวดในการตรวจสอบควบคุมคุณภาพของผลิตภัณฑ์ บริษัท
มีนโยบายการรับรู้รายได้จากการขายอสังหาริมทรัพย์เมื่อส่งมอบสินค้าแล้ว
(เมื่อโอนกรรมสิทธิ์ให้กับลูกค้า) โดยในช่วงปี 2548 ถึง 2550
รายได้จากการขายอสังหาริมทรัพย์ส่วนใหญ่มาจากการขายบ้านเดี่ยว
โดยเฉพาะบ้านเดี่ยวตลาดกลางที่มีรายได้มากที่สุดในช่วงปีดังกล่าว

ต้นทุนขายอสังหาริมทรัพย์ประกอบด้วย ที่ดินและค่าพัฒนาที่ดิน ค่าก่อสร้าง
ค่าใช้จ่ายที่เกี่ยวข้องกับโครงการ และดอกเบี้ยจ่าย โดยในปี 2548, ปี 2549 และปี 2550
บริษัทและบริษัทย่อยมีอัตรากำไรขั้นต้นร้อยละ 30.28, ร้อยละ 32.12 และร้อยละ 23.03
ตามลำดับ ในปี 2549 เพิ่มขึ้นจากปี 2548 เนื่องจาก
ที่ดินที่ซื้อเพื่อนำมาพัฒนาโครงการมีศักยภาพและมีราคาที่เหมาะสม
และการบริหารควบคุมต้นทุนในการก่อสร้างที่มีประสิทธิภาพ แม้ในปี 2550
บริษัทและบริษัทย่อยจะยังคงสามารถควบคุม ราคาที่ดิน ค่าพัฒนาที่ดิน ค่าก่อสร้าง
ค่าใช้จ่ายที่เกี่ยวข้องกับโครงการ และดอกเบี้ยจ่าย ให้อยู่ในระดับที่เหมาะสมและใกล้เคียงกับปี
2548 และปี 2549 แล้วก็ตาม การชะลอตัวของภาวะตลาดอสังหาริมทรัพย์ในปี 2550
ส่งผลให้การแข่งขันภายในอุตสาหกรรมพัฒนาอสังหาริมทรัพย์ของภาคที่อยู่อาศัยรุนแรงขึ้น
โดยผู้ประกอบการหลาย ๆ ราย มีการตั้งราคาขายผลิตภัณฑ์ในปี 2550 ในระดับที่ต่ำกว่าในปี 2549
เนื่องจากผู้บริโภคมีกำลังซื้อที่ลดลง
และเพื่อเร่งให้ผู้บริโภคตัดสินใจซื้อผลิตภัณฑ์ในภาวะที่เศรษฐกิจมีการชะลอตัว
ทำให้บริษัทและบริษัทย่อยตั้งราคาขายผลิตภัณฑ์ในปี 2550 อยู่ในระดับที่ต่ำกว่าในปี 2549 เช่นกัน
จึงส่งผลให้มีอัตรากำไรขั้นต้นลดลงด้วย

ในปี 2548, ปี 2549 และปี 2550 บริษัทและบริษัทย่อยมีอัตรากำไรสุทธิร้อยละ 13.11, ร้อยละ
15.13 และร้อยละ 2.99 ตามลำดับ อัตรากำไรสุทธิในปี 2549 ดังกล่าวดีขึ้นจากปี 2548
โดยมีสาเหตุเหมือนกับการเพิ่มขึ้นของอัตรากำไรขั้นต้น
ประกอบกับบริษัทเริ่มเป็นบริษัทจดทะเบียนในตลาดหลักทรัพย์แห่งประเทศไทยเมื่อปลายปี 2548
ทำให้บริษัทได้รับความเชื่อมั่นจากธนาคารและสถาบันการเงินต่าง ๆ
จึงได้รับอัตราดอกเบี้ยเงินกู้ยืมที่ต่ำลง รวมไปถึงในปี 2549
บริษัทเริ่มใช้สิทธิประโยชน์ทางภาษีจากการเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย
การลดลงของกำไรสุทธิในปี 2550 มีสาเหตุตามที่ได้กล่าวไว้ในข้างต้นเกี่ยวกับรายได้และต้นทุนขาย
ประกอบกับบริษัทและบริษัทย่อยเริ่มเปิดขายโครงการใหม่ใน ปี 2550 เป็นจำนวนมากคิดเป็นมูลค่า
12,350 ล้านบาท ซึ่งเพิ่มขึ้นร้อยละ 80.00 จากปี 2549
ส่งผลให้บริษัทมีค่าใช้จ่ายในการขายและบริหารเพิ่มขึ้น
ซึ่งค่าใช้จ่ายดังกล่าวบริษัทไม่สามารถนำไปรับรู้พร้อมกับรายได้ที่จะรับรู้ในอนาคตได้ตามนโยบายการบัญชี

สินทรัพย์ของบริษัทและบริษัทย่อย ณ สิ้นปี 2548, ปี 2549 และปี 2550 มีมูลค่าเท่ากับ 3,196.99
ล้านบาท, 4,395.97 ล้านบาท และ 5,848.52 ล้านบาท ตามลำดับ
สินทรัพย์ของบริษัทมีแนวโน้มเพิ่มขึ้นอย่างต่อเนื่อง โดยสินทรัพย์ส่วนใหญ่เป็นสินค้าคงเหลือ โดย ณ
วันที่ 31 ธันวาคม 2550 บริษัทและบริษัทย่อยมีสินค้าคงเหลือเท่ากับ 4,809.34 ล้านบาท
คิดเป็นร้อยละ 82.23 ของสินทรัพย์รวม

บริษัทมีการจ่ายเงินปันผลมาอย่างต่อเนื่อง
โดยมีมติให้จ่ายเงินปันผลสำหรับผลการดำเนินงานประจำปี 2548 ในอัตราหุ้นละ 0.18 บาท
รวมเป็นจำนวนเงิน 120.60 ล้านบาท และมีมติให้จ่ายเงินปันผลสำหรับผลการดำเนินงานประจำปี
2549 ในอัตราหุ้นละ 0.27 บาท รวมเป็นจำนวนเงิน 180.90 ล้านบาท
และมติให้จ่ายเงินปันผลสำหรับผลการดำเนินงานประจำปี 2550 ในอัตราหุ้นละ 0.03 บาท
รวมเป็นจำนวนเงิน 30.15 ล้านบาท

ความเหมาะสมของโครงสร้างเงินทุน ณ สิ้นปี 2548, ปี 2549 และปี 2550
บริษัทและบริษัทย่อยมีอัตราส่วนหนี้สินต่อส่วนของผู้ถือหุ้นเท่ากับ 1.21 เท่า, 1.43 เท่า และ 1.63
เท่า ตามลำดับ เนื่องจากการกู้ยืมเงินเพื่อเป็นเงินทุนในการพัฒนาโครงการของบริษัทและบริษัทย่อย
โดยเฉพาะโครงการของบริษัท ปริญเวนเจอร์ จำกัด ซึ่งเป็นบริษัทย่อย
โดยโครงการส่วนใหญ่ของบริษัทย่อยกำลังอยู่ระหว่างการพัฒนาและยังไม่ได้เปิดขาย
จึงทำให้มียอดเงินการกู้ยืมเงินเพื่อนำมาพัฒนาโครงการมีมูลค่าที่ยังสูง
อีกทั้งบริษัทมีการจ่ายเงินปันผลให้กับผู้ถือหุ้นด้วย สำหรับในปี 2550 เพิ่มขึ้นจากปี 2549
เนื่องจากการกู้ยืมเงินเพื่อเป็นเงินทุนในการพัฒนาโครงการของบริษัทและบริษัทย่อย
ประกอบกับบริษัทดำเนินการก่อสร้างและเปิดขายโครงการใหม่ในปี 2550 เป็นจำนวนมาก
อีกทั้งการพัฒนาโครงการประเภทอาคารชุดพักอาศัยที่บริษัทเริ่มเปิดขายโครงการและอยู่ในระหว่างก่อสร้างทั้ง
4 โครงการ ได้แก่ เดอะคอมพลีท นราธิวาส, เดอะคอมพลีท ราชปรารภ, เดอะพัลซ์ พหลโยธิน
37 และ สมาร์ทคอนโด พระราม 2
ต้องใช้เงินทุนในการพัฒนาโครงการไปก่อนซึ่งมีมูลค่าการลงทุนที่สูง
แต่ไม่สามารถทยอยโอนหรือรับรู้รายได้ได้เนื่องจากการพัฒนาโครงการประเภทอาคารชุดพักอาศัยจะต้องโอนหรือรับรู้รายได้
เมื่อดำเนินการก่อสร้างเสร็จเรียบร้อยทั้งโครงการและโอนกรรมสิทธิ์ให้แก่ผู้ซื้อได้
สำหรับอัตราส่วนหนี้สินต่อส่วนของผู้ถือหุ้นโดยเฉลี่ยของบริษัทในอุตสาหกรรมเดียวกัน
โดยมีอัตราส่วนที่เหมาะสมไม่เกิน 1.00 เท่า
ดังนั้นอัตราส่วนหนี้สินต่อส่วนของผู้ถือหุ้นของบริษัทจึงเกินเกณฑ์ค่าเฉลี่ยของบริษัทในอุตสาหกรรมเดียวกัน
อย่างไรก็ตามโครงการต่าง ๆ ที่บริษัทและบริษัทย่อยดำเนินการพัฒนาอยู่
หากเริ่มทำการเปิดขายและมีการโอนกรรมสิทธิ์ให้กับลูกค้าแล้ว
บริษัทและบริษัทย่อยจะดำเนินการทยอยคืนวงเงินกู้ยืมดังกล่าว ซึ่งจะส่งผลให้อัตราส่วนดังกล่าวลดลง

ปัจจัยความเสี่ยงที่สำคัญ

(1) ความเสี่ยงจากความผันผวนของราคาวัสดุก่อสร้าง

วัสดุก่อสร้างเป็นวัตถุดิบหลักที่สำคัญในการพัฒนาโครงการ
ทั้งนี้ราคาวัสดุก่อสร้างดังกล่าวจะมีความผันแปรไปตามภาวะราคาน้ำมันที่ปรับตัวสูงขึ้น
ซึ่งส่งผลต่อต้นทุนราคาวัสดุในการก่อสร้างที่เชื่อมโยงกับปิโตรเลียมที่มีการปรับตัวสูงขึ้น
รวมทั้งวัสดุก่อสร้างอื่น ๆ ที่ปรับตัวสูงขึ้นโดยผ่านค่าขนส่ง
ในขณะที่บริษัทไม่สามารถปรับราคาขายได้ในทันที หรือหากบริษัทสามารถปรับราคาขายได้
ก็อาจส่งผลกระทบต่อจำนวนการขายที่อยู่อาศัยของบริษัท
ดังนั้นความผันผวนของราคาวัสดุก่อสร้างอาจส่งผลให้ต้นทุนในการก่อสร้างโครงการของบริษัทเพิ่มขึ้น
ซึ่งส่งผลต่อความสามารถในการทำกำไรของบริษัท
อย่างไรก็ตามสำหรับวัสดุก่อสร้างที่ผู้รับเหมาก่อสร้างเป็นผู้รับผิดชอบและจัดหานั้น
จะถูกกำหนดราคาการรับเหมาก่อสร้างพร้อมกับราคาวัสดุก่อสร้างไว้ในสัญญาว่าจ้างของบริษัทไว้แล้ว
สำหรับวัสดุก่อสร้างที่บริษัทเป็นผู้จัดหานั้น
เนื่องจากบริษัทมีอำนาจในการต่อรองกับผู้ค้าวัสดุก่อสร้างค่อนข้างสูง
ทำให้บริษัทยังสามารถควบคุมต้นทุนของวัสดุก่อสร้างอยู่ในระดับที่เหมาะสมได้
โดยบริษัทจะวางแผนการก่อสร้างและทำการประเมินปริมาณการใช้วัสดุแต่ละประเภทรวมทั้งโครงการก่อน
และจะสั่งซื้อวัสดุดังกล่าวตามปริมาณที่ได้ประเมินไว้โดยผ่านบริษัทย่อยของบริษัท

(2) ความเสี่ยงจากการสร้างบ้านเสร็จก่อนขาย

บริษัทและบริษัทย่อยมีนโยบายในการพัฒนาโครงการประเภทหมู่บ้านจัดสรร
โดยสร้างบ้านเสร็จก่อนขายเป็นส่วนใหญ่ ทั้งนี้รวมไปถึงพัฒนาโครงการประเภทอาคารชุดพักอาศัย
โดยจะสามารถโอนได้เมื่อดำเนินการก่อสร้างเสร็จเรียบร้อยทั้งโครงการแล้ว
เนื่องจากจะไม่ได้รับเงินจากลูกค้ามาเป็นเงินทุนหมุนเวียนในระหว่างการก่อสร้าง
ประกอบกับหากมีปัจจัยที่อาจจะส่งผลต่อการตัดสินใจซื้อที่อยู่อาศัยของกลุ่มลูกค้าเป้าหมายของบริษัท
อาจทำให้บริษัทมีความเสี่ยงจากการสร้างบ้านเสร็จก่อนขายแล้วยังไม่สามารถขายได้
หรือขายได้ช้าลง ซึ่งจะส่งผลให้บริษัทมีภาระต้นทุนสินค้าคงเหลือในปริมาณที่สูง
และส่งผลกระทบต่อสภาพคล่องรวมทั้งความสามารถในการทำกำไรของบริษัท
อย่างไรก็ตามบริษัทได้มีนโยบายเพื่อลดผลกระทบดังกล่าว
โดยทำการวิจัยและศึกษาพฤติกรรมของผู้บริโภคก่อนการพัฒนาโครงการ
และบริษัทมีการวางแผนการก่อสร้างให้สอดคล้องกับประมาณการการขาย
โดยแบ่งการพัฒนาโครงการออกเป็นรายเฟส
และโครงการที่เปิดขายในแต่ละโครงการจะมีทั้งบ้านพร้อมอยู่ (Pre-Built)
และบ้านที่อยู่ระหว่างการก่อสร้าง (Semi Pre-Built)
ประกอบกับมีการส่งเสริมการตลาดอย่างต่อเนื่อง
ทำให้บริษัทมั่นใจได้ว่าสามารถลดผลกระทบดังกล่าวได้ในระดับหนึ่ง

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)